b"\n_START_ARTICLE_\nEdith Bonnesen\n_START_SECTION_\nLiv\n_START_PARAGRAPH_\nI begyndelsen af 1942 fik Edith Bonnesen via en familieforbindelse til tyske j\xc3\xb8der i 30'erne en st\xc3\xa6rk personlig oplevelse af nazismens racepolitik, hvilket var medvirkende til, at hun tidligt gik ind i modstandsgruppen De frie Danske, der udgav et illegalt blad af samme navn, og hun begyndte at samle og levere stof til bladet. Snart derefter blev hun involveret i at skaffe rationeringskort og falske legitimationspapirer, og hun igangsatte ogs\xc3\xa5 en indsamling af penge til underst\xc3\xb8ttelse af arresteredes familier. Hendes lejlighed p\xc3\xa5 Traneg\xc3\xa5rdsvej blev et ofte brugt tilholdssted for gruppen, og hun husede desuden efters\xc3\xb8gte personer, blandt andet Mogens Hammer. I forbindelse med sit modstandsarbejde blev hun arresteret adskillige gange, men blev altid l\xc3\xb8sladt efter f\xc3\xa5 dage og fortsatte ufortr\xc3\xb8dent sit illegale arbejde. Den 29. august 1943, da regeringen gik af, og tyskerne overtog magten, var Edith Bonnesen n\xc3\xb8dt til at g\xc3\xa5 under jorden._NEWLINE_Ved et bes\xc3\xb8g p\xc3\xa5 Dansk-Svensk Flygtningetjenestes illegale postkontor p\xc3\xa5 Nytorv i august 1944 blev Edith Bonnesen arresteret for fjerde gang. Det lykkedes hende under forh\xc3\xb8ret p\xc3\xa5 Shellhuset at udnytte et ubevogtet \xc3\xb8jeblik til at stikke af fra Gestapos hovedkvarter, hvilket var en s\xc3\xa5 enest\xc3\xa5ende bedrift, at flere illegale kredse mente, at hun m\xc3\xa5tte have sl\xc3\xa5et en handel af med Gestapo, hvorfor der blev gjort fors\xc3\xb8g p\xc3\xa5 at likvidere hende. Misforst\xc3\xa5elsen blev opklaret i tide, men da Edith Bonnesen nu var st\xc3\xa6rkt efters\xc3\xb8gt af tyskerne, m\xc3\xa5tte hun flygte til Sverige, hvor hun officielt blev ansat som sekret\xc3\xa6r for den amerikanske konsul i Helsingborg, og uofficielt blev ansat til at betjene en radiostation, som kort inden var etableret i konsulatet. Her stod hun for forbindelsen til en sender i Danmark og videresendte meddelelserne til London. Ved \xc3\xa5rsskiftet 1944-45 blev konsulen kaldt tilbage til USA, hvorefter Edith Bonnesen fungerede som konsul frem til Befrielsen. Efter ordre fra Stockholm lukkede hun konsulatet og rejste tilbage til K\xc3\xb8benhavn, hvor hun virkede ved Special Forces Mission, en fusion af SOE og dens amerikanske pendant, frem til efter\xc3\xa5ret 1945."